钦定古今图书集成/理学汇编/学行典/第077卷 > 韩非子 > 《难言》
## 钦定古今图书集成/理学汇编/学行典/第077卷 > 韩非子 > 《难言》

“臣非非难言也。所以难言者，言顺比滑泽，洋洋纚纚
然”，则见以为华而不实；敦祗恭厚，鲠固慎完，则见以
为拙而不伦；多言繁称，连类比物，则见以为虚而无
用；总微说约，径省而不饰，则见以为刿而不辩；激意
亲近，探知人情，则见以为谮而不让；闳大广博，妙远
不测，则见以为夸而无用；纤计小谈，以具数言，则见
以为陋；言而近世，辞不悖逆，则见以为贪生而谀上；
言而远俗，诡躁人闲，则见以为诞；捷敏辩给，繁于文
采，则见以为史；殊释文学，以质信言，则见以为鄙；时
称《诗》《书》，道法往古，则见以为诵。此臣非之所以难言
而重患也。